b'\n_START_ARTICLE_\nGardis\n_START_PARAGRAPH_\nGardis (angl. flavour ar flavor)\xc2\xa0\xe2\x80\x93 tai poj\xc5\xabtis, jau\xc4\x8diamas ragaujant maist\xc4\x85 (med\xc5\xbeiagas), kuris turi skon\xc4\xaf ir kvap\xc4\x85. Tai yra kombinuotas skonio ir kvapo poj\xc5\xabtis._NEWLINE_Gard\xc5\xbeio poj\xc5\xabtis yra kompleksinis. \xc4\xae j\xc4\xaf \xc4\xafeina maisto konsistencijos jutimas, \xc5\xa1al\xc4\x8dio receptori\xc5\xb3 dirginimas (pvz., mentolas), skausmo receptori\xc5\xb3 dirginimas (raudonieji pipirai, i\xc5\xa1 paprikos gaunamas kapsaicinas)._NEWLINE_Gard\xc5\xbeio s\xc4\x85voka artima skonio ir kvapo s\xc4\x85vokoms, tod\xc4\x97l gardis da\xc5\xbenai asocijuojasi su maisto savybe sukelti gard\xc5\xbeio poj\xc5\xabt\xc4\xaf. \xc5\xa0i maisto savyb\xc4\x97 vadinasi gardumas._NEWLINE_Kaip fiziologin\xc4\x97, maisto pramon\xc4\x97s ir kulinarijos s\xc4\x85voka gardis yra neutrali. Ji nerei\xc5\xa1kia b\xc5\xabtent \xe2\x80\x9egardaus\xe2\x80\x9c gard\xc5\xbeio. Gardis gali b\xc5\xabti tiek geras, patrauklus, tiek ir blogas, atstumiantis. Taip pat yra ir su skoniu. Skonis gali b\xc5\xabti tiek geras, tiek blogas, nors kai sakoma \xe2\x80\x9eskanus\xe2\x80\x9c, tai rei\xc5\xa1kia b\xc5\xabtent ger\xc4\x85 skon\xc4\xaf._NEWLINE_Skonis\xc2\xa0\xe2\x80\x93 pagrindinis gard\xc5\xbeio komponentas. Ta\xc4\x8diau skoni\xc5\xb3 kiekis yra gana ribotas. Dabar \xc5\xbeinomi 5 pagrindiniai skoniai: (saldus, r\xc5\xabg\xc5\xa1tus, s\xc5\xabrus, kartus ir umaminis), keletas kandidat\xc5\xb3 \xc4\xaf pagrindinius, ir viskas. Visi kiti skoniai yra pagrindini\xc5\xb3 skoni\xc5\xb3 kombinacijos._NEWLINE_Kvapas (aromatas)\xc2\xa0\xe2\x80\x93 antrasis svarbus gard\xc5\xbeio komponentas. Daug \xc5\xbemoni\xc5\xb3 yra patyr\xc4\x99, kad sergant sunkia sloga, kai prarandama ar labai nusilpsta uosl\xc4\x97, maistas tampa beskonis. Taip nutinka tod\xc4\x97l, kad i\xc5\xa1 maisto gard\xc5\xbeio i\xc5\xa1krinta kvapo \xc4\xafna\xc5\xa1as. Ypatumas yra tas, kad kvap\xc5\xb3 skai\xc4\x8dius yra labai didelis, o j\xc5\xb3 kombinacij\xc5\xb3\xc2\xa0\xe2\x80\x93 dar didesnis.'